Jeremaia
Chapter 38
Ia o Setefaia na luve i Matani, kei Kitalaia na luve i Pasuri, kei Jukali na luve i Selemaia, kei Pasuri na luve i Malikaia, e ratou sa rogoca na vosa sa tukuna o Jeremaia vei ira kece na tamata, ka vaka,
2 "Sa tukuna o Jiova, 'O koya sa tiko e na koro oqo ena mate e nai seleiwau, kei na viakana, kei na mate dauveiveitauvi: ia o koya sa lako yani vei ira na kai Kalitia ena bula; ia na nona bula e nai toki ni valu, ena bula ga o koya.'
3 "Sa tukuna vakaoqo o Jiova, 'Ena soli vakaidina na koro oqo ki na liga ni nonai valu o tui Papiloni, ka ra na rawata.'"
4 A ra sa tukuna vua na tui o ira na turaga, "Me vakamatei mada na tamata oqo, ni sa vakamalumalumutaka o koya e na vosa oqo na ligadra na tamatai valu era sa vo e na koro oqo, kei na ligadra na tamata kecega: na tamata oqo sa sega ni segata na nodra vinaka na lewe ni vanua oqo, na nodra ca ga."
5 Sa qai tukuna o Setekaia na tui, "Raica, sa tiko ga vei kemudou o koya: ni sa sega ni cakava rawa e dua na ka vei kemudou o koya na tui."
6 Era sa qai kauti Jeremaia, ka biuta ki na dua nai keli nei Malikaia na luve i Ameleki mai na lomanibai ni vale ni veivesu: ka ra sa tukuci Jeremaia sobu e na dali. Ia sa sega na wai e nai keli, na lolobo ga: a sa tu o Jeremaia e na lolobo.
7 Ia ni sa rogoca o Epeti-meleki na kai Iciopea, e dua vei ira na euniki (matanivanua) e na vale ni tui, ni ra sa tukuci Jeremaia ki nai keli; ia sa tiko ga na tui e na matamata-ni-koro i Penijamini,
8 Sa lako yani o Epeti-meleki mai na vale ni tui, ka vosa vua ka vaka:
9 "Kemuni na noqu turaga na tui, sa caka ca o ira na tamata oqo e na ka kece era sa cakava vei Jeremaia na parofita, o koya era sa biuta ki nai keli; sa na mate ga maikea e na viakana: ni sa sega na madrai e na koro."
10 Sa qai tukuna na tui vei Epeti-Meleki na kai Iciopea, "Mo kauta mada e lewe tolusagavulu na tamata eke, ka mo dou la'ki vueti Jeremaia na parofta mai nai keli, de sa mate sara o koya."
11 Sa qai kauti ira na tamata o Epeti-Meleki, a ra sa curu ki na vale ni tui ki ruku ni vale-ni-yau, ka kauta mai kina nai sulu sa kadresu kei nai sulu vuca, ka tukuca sobu e na dali ki nai keli vei Jeremaia.
12 A sa tukuna vei Jeremaia o Epeti-mMeleki na kai Iciopea, "Mo kiriwana mada nai sulu vuca e na kirikiriwamu mei tatara ni dali." A sa kitaka vakakina o Jeremaia.
13 A ra sa yavi Jeremaia cake e na dali, mai nai keli: ka sa tiko ga o Jeremaia e na lomanibai ni vale ni veivesu.
14 A sa talaki o Setekaia na tui, ka kauti Jeremaia na parofita vua ki nai katolu ni curucuru kina valei Jiova: a sa tukuna vei Jeremaia o koya na tui, "Au na taroga vei iko e dua na ka; ka mo kakua ni vunia vei au e dua na ka."
15 A sa tukuna vei Setekaia o Jeremaia, "Kevaka ka'u sa tukuna vei kemuni, o ni na sega dina li ni vakamatei au? Ia kevaka ka'u sa vakavulici kemuni, o ni na sega ni vakarorogo vei au."
16 Sa qai bubului lo vei Jeremaia o Setekaia na tui, ka vaka, "Me vaka sa bula dina o Jiova, o koya sa cakava na yalodaru oqo, au na sega ni vakamatei iko, au na sega talega ni soli iko kina ligadra na tamata oqo era segata me ra vakamatei iko."
17 Sa qai tukuna vei Setekaia o Jeremaia, "Sa tukuna vakaoqo o Jiova, na Kalou ni lewe vuqa, na Kalou ni Isireli; 'Kevaka o ni na lako dina yani vei ira na tamata turaga nei tui Papiloni, ena qai bula na yalomuni, ia na koro oqo ena sega ni vakamai e na bukawaqa; ia o ni na bula, kei ira talega na nomuni mataqali.
18 'Ia kevaka o ni na sega ni lako yani vei ira na tamata turaga nei tui Papiloni, ena qai soli na koro oqo kina ligadra na kai Kalitia, ka ra na vakama e na bukawaqa, ia oi kemuni ena sega ni drotani rawa mai na ligadra.'"
19 A sa tukuna vei Jeremaia o Setekaia na tui, "Au sa rerevaki ira na Juta era sa vuki vei ira na kai Kalitia, de ra soli au kina ligadra, ka ra vakalialiai au."
20 Sa qai tukuna o Jeremaia, "Era na sega ni soli kemuni. Mo ni vakarorogo mada kina vosa i Jiova, ka'u sa tukuna vei kemuni: O ni na qai vinaka kina, ia ena bula kina na yalomuni.
21 "Ia kevaka o ni sa bese ni lako yani, sai koya oqo na vosa sa vakatakila vei au o Jiova:
22 'Raica, o ira kece na yalewa era tiko e na vale i tui Juta, era na kau yani vei ira na tamata turaga nei tui Papiloni, era na qai tukuna na yalewa o ya, "Era sa vakauqeti kemuni, ka ra gumatua o ira na wekamuni: sa lutu dromu ki na lolobo na yavamuni, ka ra qai vuki tani vei kemuni."
23 'Ia era na kauti ira kece na watimuni kei na luvemuni, vei ira na kai Kalitia: Oi kemuni talega, o ni na sega ni dro tani rawa mai na ligadra, ia ena tauri kemuni talega o tui Papiloni: Ia na koro oqo, o ni na vakavuna na kena vakamai e na bukawaqa.'"
24 Sa qai tukuna vei Jeremaia o Setekaia, "Me kakua e dua na tamata e kila na vosa oqo, o na qai sega ni mate.
25 "Ia kevaka era rogoca o ira na turaga ni daru sa veivosaki kei iko, ka ra lako mai vei iko, ka tukuna, 'Tukuna mada vei keitou na ka o sa tukuna vua na tui, kakua ni o vunia vei keitou, ia keitou na sega ni vakamatei iko; ka mo tukuna talega na ka sa tukuna vei iko na tui,'
26 "Mo qai tukuna vei ira, 'Au sa vakamamasu ga vua na tui, me kakua ni vakasukai au tale kina vale i Jonacani, de'u mate kina.'"
27 Ka ra lako kece mai na turaga vei Jeremaia, ka tarogi koya: a sa tukuna vei ira me vaka na vosa kecega sa vakarota na tui. A ra sa kua ni vosa tiko vua; ni sa sega ni kilai na ka oqori.
28 Ka sa tiko ga o Jeremaia e na lomanibai ni vale ni veivesu ka yacova na siga sa kabai kina o Jerusalemi: ka sa tiko kina ni sa rawai o Jerusalemi.
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn